Hæsta viðbúnaðarstigi hefur verið lýst yfir í Henan-héraði í Kína vegna flóða. Þau hafa orðið að minnsta kosti tólf manns að bana.
Hátt í tvö hundruð þúsund íbúar borgarinnar Sheng-sjá Zhengzhou í Henan-héraði í Kína hafa verið fluttir að heiman vegna flóða. Þau hafa orðið að minnsta kosti tólf manns að bana. Hæsta viðbúnaðarstigi hefur verið lýst yfir í héraðinu.
Ríkisfjölmiðlar í Kína hafa eftir Xi Jinping að ástandið í Henan sé afar alvarlegt. Stíflur hafi brostið og valdið manntjóni og eignatapi. Allir verði að leggjast á árarnar til að koma í veg fyrir að það verði enn meira.
Á annan tug borga og bæja eru umflotin vatni. Á götum hafa myndast straumharðar ár sem bera með sér bíla og alls kyns brak. Ef marka má fréttir af svæðinu er ástandið verst í héraðshöfuðborginni Zhengzhou. Þar flæddi vatn inn í jarðlestagöng með þeim afleiðingum að tólf drukknuðu. Um fimm hundruð var bjargað úr göngunum. Hátt í tvö hundruð þúsund íbúum borgarinnar hefur verið forðað að heiman vegna flóða. Síðustu þrjá sólarhringa hefur fallið álíka mikið regn og á einu ári.
Þá greindi kínverski herinn frá því í gær að tuttugu metra sprunga væri komin í Yihetan stífluna í Luoyang þar sem um það bil sjö milljónir búa. Hermenn hafa verið sendir á vettvang til að stýra rennsli í ám og hlaða upp sandpokum til að styrkja bakkana.
Vegna veðursins í miðhluta Kína hefur fjölda flugferða verið aflýst og áætlunarferðir járnbrautarlesta eru úr skorðum.
Hæsta viðbúnaðarstigi hefur verið lýst yfir í Henan héraði í Kína vegna flóða. Að minnsta kosti tólf manns hafa látist.